Makúch, Jozef, guvernér Národnej banky Slovenska (2013-05-28):
Ďakujem pekne. Vážený pán predsedajúci, vážené poslankyne, poslanci, dámy a páni, v súlade so zákonom 566/1992 Zb. o Národnej banke Slovenska v znení neskorších predpisov predkladám túto ročnú správu o výsledkoch hospodárenia Národnej banky Slovenska: Materiál, ktorý vám predkladám, hodnotí výsledky, ktoré sme dosiahli za rok 2012, a prezentuje Správu nezávislého audítora a údaje účtovnej závierky k 31. decembru 2012. Konzistentnosť medzi obidvomi časťami materiálu potvrdil audítor vo svojom Dodatku správy audítora o overení súhlasu Správy o výsledku hospodárenia Národnej banky Slovenska za rok 2012 s účtovnou závierkou. Hlavným cieľom Národnej banky Slovenska, ako súčasti Eurosystému, je udržiavanie cenovej stability. Národná banka Slovenska vykonáva všetky svoje činnosti a obchody za účelom naplnenia tohto cieľa. V roku 2012 sa hospodárenie Národnej banky Slovenska skončilo s prebytkom 449 mil. eur. Banková rada Národnej banky rozhodla k 31. decembru 2012 previesť 250 mil. eur do všeobecnej rezervy na finančné riziká. Účelom všeobecnej rezervy na finančné riziká je kryť kurzové, úrokové a úverové riziká a riziká súvisiace so zmenami ceny zlata, ktoré sa priebežne monitorujú. Výška a nutnosť tejto rezervy sa bude každoročne prehodnocovať. Po odvode do všeobecnej rezervy na finančné riziká bol zisk Národnej banky za rok 2012 vo výške 199 mil. eur. Podľa platnej legislatívy sa vytvorený zisk používa na prídely do rezervného fondu a ďalších fondov vytváraných zo zisku, prípadne na úhradu straty z minulých rokov. Banka nemôže odvádzať prípadné voľné zdroje pri rozdeľovaní zisku do štátneho rozpočtu. V súlade so zákonom Banková rada rozhodla, že zisk za rok 2012 sa použije na zníženie neuhradenej straty z minulých rokov. Záporné vlastné imanie zaznamenalo medziročné zlepšenie o 895 mil. eur a k 31.12. 2012 je vykázané v objeme 3 mld. 588 mil. eur. Rozhodujúci vplyv na celkový výsledok Národnej banky Slovenska za rok 2012 mal zisk z finančných činností 254 mil. eur. Hlavným zdrojom tohto zisku boli úrokové výnosy z dlhopisov v objeme 664 mil. eur. Výšku zisku z finančných činností znížili nerealizované straty z ocenenia finančného majetku na trhovú hodnotu účtované v objeme 201 mil. eur a vytvorenie už spomínanej všeobecnej rezervy na finančné riziká vo výške 250 mil. eur. Emisné činnosti dosiahli čisté náklady 1,5 mil. eur. Národná banka Slovenska realizovala razbu obehových mincí v počte takmer 11 mil. kusov a razbu šesť druhov zberateľských mincí v počte 73 tis. kusov. Okrem toho sa Národná banka Slovenska v roku 2012 podieľala na pilotnej výrobe druhej série bankoviek v nominálnej hodnote 10 eur v počte 1,99 mil. kusov. V prevádzkovej oblasti Národná banka Slovenska dôsledne sleduje prostriedky vynakladané na svoju činnosť. Tak ako vyplýva zo správy, Národná banka Slovenska dlhodobo dosahuje stabilnú úroveň prevádzkových nákladov. V roku 2012 boli vykázané čisté prevádzkové náklady v sume 53 mil. eur. Medziročné 8-percentné zníženie prevádzkových nákladov bolo výsledkom významného poklesu stavu zamestnancov po organizačných zmenách a uplatnenia úsporných opatrení pri čerpaní prevádzkových nákladov. Národná banka Slovenska mala k 31. 12. 2012 tisíc sedem zamestnancov, čo predstavuje pokles o šesťdesiat osem zamestnancov oproti 31. decembru 2011. Náklady na mzdy, odmeny a ostatné osobné náklady boli čerpané vo výške 21,8 mil. eur a medziročne poklesli o dve percentá. V štruktúre prevádzkových nákladov predstavujú najvýznamnejšie položky náklady na zamestnancov, zákonné sociálne poistenie, odpisy, opravy, udržiavanie majetku a náklady na technickú podporu a údržbu informačných systémov. Vážené panie poslankyne, páni poslanci, dovoľujem si vám navrhnúť, aby na základe predloženého materiálu môjho stručného hodnotenia výsledkov Národnej banky Slovenska za rok 2012 a doloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska tak, ako sú obsiahnuté v predloženom materiáli. Ďakujem vám za pozornosť.